Bastardo Wingerd & Wynkelder | Hierdie wingerd en wyne is, soos Afrika, nie vir sissies nie!
Van Biegblok na Kaalkop Julie 23, 2008
Lank gelede het ek geskryf:
"I am a reader, not a writer
I am a lover, not a fighter"
Ek het hierdie blog begin, maar ek kon nie altyd in woorde omsit wat in my kop en in my hart was nie. Nie terwyl ek geweet het ander oë sal dit ook lees nie – dit was net TE persoonlik. Ek het oor wyn, my passie geskryf, maar daar is ook net soveel om oor wyn te skryf. Toe ek ophou hier skryf, het Sonkind eendag lank met my gesit en praat, want sy ken my geskiedenis.
Na my vrou, Leah, verongeluk het, wou ek nie meer aangaan nie. Leah was my lewe. Destyds het my twee vriende my deur die swart dae gedra en aanbeveel dat ek neerskryf hoe ek voel. Vir die eerste keer het die donkerte gelig. Ek het dit uit my gestel geskryf, maar toe dit klaar was, was my woorde ook op.
Ek het daarna hierdie blog begin, maar ek het nie gevoel om my donkerste tye hier neer te skryf nie. Toe ek egter besluit om op te hou skryf, het ek onthou hoeveel my destydse skrywe so op my eie gehelp het, en daar is die gedagte van Biegblok gebore.
Ek het gedink dalk is daar iewers iemand wat dalk sal baat vind daarby om sy stryd, sy donkerte, sy diepste seer of sy diepste geheim iewers te kan neerskryf, sonder dat hy homself hoef bekend te stel. Sommer net Anoniem. Sommer net uit die hart uitskryf.
Tot my spyt het sommige narre Biegblok ook gebruik vir hulle eie kinderagtige snert, maar ek glo steeds dat die blog 'n goeie doel gedien het, en as dit net EEN mens gehelp het, dan is dit vir my genoeg. Dit was vir my 'n bittere slag toe ek besef iemand was so laag en gemeen om dit te delete. Gelukkig het ek 'n paar van die posts in my Google Reader gehad en ek het gered wat ek kon.
Ek het ook met die WordPress mense kontak gemaak en hulle het my nou goeie raad gegee hoe om die blog te backup sodat ek nooit weer enige iets sal verloor nie. Ongelukkig is die domain naam, Biegblok, verlore. Dus het ek dit maar nou herdoop en kan julle weer gaan bieg by
Net soos die armes, sal ons die armes van gees ook altyd met ons hê. Laat ons maar net hoop diegene sal die nuwe biegblok met rus laat.
Dankie vir almal van julle wat dit tot dusver opreg ondersteun het 🙂
Au Revoir Desember 28, 2007
Daar is 'n tyd om te kom en 'n tyd om te gaan. Ek het met die uitloop van die jaar besef dat ek nie 'n goeie skrywer is nie.
"I am a lover, not a fighter.
I am a reader, not a writer."
Of dalk het ek nie die stamina om in te sit om 'n goeie skrywer te word nie. Ek het die woorde, maar dis die 'link' van my kop na die bladsy wat te onstandvastig is, amper soos Telkom se lyne, soms.
Ek is ook nie 'n goeie vriend nie. Of 'partner' nie. Ek dink ek loop my paadjie al te lank alleen. En toe ek hom nie alleen geloop het nie, het ek hom saam met iemand geloop wat geweet het dat ek eintlik 'n alleenloper is, maar dat ons liefde gemaak het dat ek 'n uitsonderlike pad geloop het.
Maar nou loop ek hom weer alleen en ek wil net my pad deel wanneer ek lus het, en daarom is ek 'n slegte maat vir enigiemand. Dus is dit beter om alleen te loop, dan kry niemand seer nie.
Vir die wat hier kom lees het, vir die wat my vriende geword het, en sommer net vir almal by wie ek soms kon gaan stil sit en lees, dankie! Ek het geleer en wyser geword. En ek sal aanhou lees. maar nie meer aan hou skryf nie.
Ek maak nie die deure hier toe nie, ek neem net 'n siesta. As ek op interessante wyn dinge afkom, sal ek dit hier kom deel. Met vergunning van die oorspronklike skrywers.
Mag 2008 vir elkeen van julle net die beste bring! Au revoir!
Geseende Kersfees! Desember 24, 2007
Vir almal en spesiaal vir Platt! Geseende Kersfees en die mooiste 2008!
Rosé Desember 14, 2007
Too good to resist! Desember 10, 2007
and dreams . If I didn't drink this wine, they might be out
WARNING: The consumption of alcohol may make you think you are whispering when you are not!
Drink wyn! Desember 9, 2007
Ek skeep my blog af en ek skeep my vriende ook af (Sorry Emetiestrepie!). As ek nie werk nie, slaap ek of eet ek, maar niks veel tussen in nie. Dis oestyd, dis woestyd. Hier is sommer net 'n lekker lawwe video! Anderdag gesels ek weer.
Paarliete kuier my klaar! Desember 2, 2007
Dis nou al geruime tyd dat daar sprake is van 'n braai, waar ek vir Sonkind en Basil sou ontmoet en sommer net 'n slag lekker sal kuier. Ek is maar soort van 'n alleenloper en loop altyd eers draaie om 'n kuier met vreemde mense, maar mens kan ook net soveel verskonings uitdink en dan nie meer nie.
So, gister is ek toe deur 'n goeie vriend van my, wat ook 'n skoolmaat van Sonkind is, doodeenvoudig saamgesleep oor die berg, Paarl toe, vir die lank beplande kuier. maar eers het ons 'n ander draai gegooi, wat ek net vlugtig hier sal noem, want ek dink iemand anders sal eerder daardie storie wil vertel.
Martin, 'n ander vriend, het 2 weke terug sy skipperslisensie gekry en gister is ons toe almal ingewy deur 'n rit uit op die boot, by Yzerfontein. Dit was 'n mooi dag, met effense wind, maar Yzerfontein is prentjie mooi. Die uitgaan met die boot was heel skaflik, maar ek is nie 'n ou wat sommer vir ure op die see kan wees nie – kry so 'n effense snaakse kol op die maag!
Van daar af is ons almal terug Paarl toe en ek was nie een oomblik spyt ek het my laat uitsleep uit my groef nie. Dit was net te lekker. Ek het dit reggekry om 2 fotos te neem, maar het toe verder so lekker gekuier en gedans dat ek skoon van my kamera vergeet het. Die fotos is eintlik skandelik, want dit wys net al die drank!
Die pienk goed hier voor, is vrek lekker. Dit was eintlik Son s'n, maar ek het haar mooi gehelp om dit klaar te maak!
Die wyn is nie myne nie, dis al wat ek weet. Gelukkig het Martin die brandewyn buite by die braai gehou!
Paarliete, dankie vir 'n lekker dag en aand, goeie geselskap, goeie kos en hopeloos te veel drank! Volgende keer kom julle plaas toe. Son, ek sal daai dansie nie gou vergeet nie!